Joachim Rose Deist

Joachim Mathias Rose Deist (1870–1931) var en norsk politiker (H), organisasjons- og reklamemann.

Liv og virke 
Han ble født i Drammen. Moren døde ved fødselen, og faren utvandret to år senere til Amerika. Gutten ble satt i pleie hos enkefru Netta Rodskou i Kristiania. Som voksen tok han pleiemorens pikenavn, Deist.

Han tok artium ved latinlinjen ved Gjertsens skole, så filosofikum, og studerte en tid ved universitetet. Han tok også tilleggsprøven for studenter ved Asker seminar.

I 1895, 25 år gammel, ble han ansatt ved det felles sekretariatet for Kristiania konservative forening og Yngre konservatives forening (Oslo Høyre). Han var sjefsekretær fra 1901 til 1918. Han viste seg som et stort organisasjonstalent. I 1913 fungerte han også som sekretær for Høyres sentralstyre, det vil si som Høyres generalsekretær.

I 1918 gikk Deist og en kollega, høyrepressemannen Johannes Martens, sammen om å kjøpe et av datidens ledende reklamebyråer, Høydahl Ohme. Deist ble administrerende direktør. Ti år senere gikk han ut av byrået og startet for seg selv.

Deist engasjerte seg i valgkampen mot brennevinsforbud foran folkeavstemningene i 1919 og 1926.

Han giftet seg i 1909 med Sofie Diesen. Hans etterfølger som sjefsekretær i Oslo Høyre, Thorstein Diesen, var Sofies fetter.

Referanser 

Høyre-politikere i Oslo
Høyres ledelse
Norske reklamefolk